Ego Yolandis, ducissa Burgundię, notum facio universis quod cum abbatissa et conventus de Praalum, Lingonensis diocesi, admodiavissent in perpetuum ab abbate et conventu Clarevallis, pro uno modio bonę et legalis avenę, reddendo eisdem Clarevallensibus, vel eorum nuntio, annuatim apud Changeium, in crastino Nativitatis B. Marie Virginis, ad mensuram Divionis, tertiam partem terrarum, arborum, edificiorum et justitię, et omnium quę dicti Clarevallenses habebant apud dictum Changeium, ex dono et elemosina Garnerii de Fontanis, militis, et ego dicta Yolandis omnia predicta ab abbatissa et conventu de Praalum acquisierim in perpetuum, et teneor, ego et heredes mei, in perpetuum predictis Clarevallensibus ad solutionem dicti modii avenę, termino prenotato, pro dictis monialibus, ego, dicta Yolandis, eumdem modium avenę assignavi percipiendum singulis annis predictis Clarevallensibus vel eorum nuntio, in crastino Navitatis B. M. Virginis apud Rouram, in granario Roure, quod nunc tenet et redditus ejusdem ville mulier Agnes, comitissa Auxonie, quondam uxor comitis Stephani; que Agnes assignationem predictam de dicto modio avenę reddendo in granario Roure ratam habuit, laudavit et approbavit, quemadmodum in suis litteris plenius continetur. Et quia hec assignatio facta fuit absente illustri viro marito meo, Hugone, duce Burgundię, et dum esset in partibus transmarinis, pro servitio Jesu Christi, ego dicta Yolandis, ducissa Burgundię, et Odo, filius meus primogenitus, promisimus, ego bona fide, et filius meus per juramentum suum corporaliter prestitum, quod quamcito dominus dux Burgundię revertus fuerit de partibus transmarinis, priusquam dimidius annus sit elapsus post ejus reditum, litteris ejusdem ducis continentes et approbantes permutationem hujusmodi dictis Clarevallensibus habere faceremus. Et si forte contingeret, quod absit, dominum ducem Burgundie decedere nec redire, dictus filius meus Odo easdem litteras testimoniales facere tenetur, et tradere fratribus Clarevallensibus, absque aliqua contradictione, et ad hoc per juramentum prestitum se astrinxit, et ad majorem securitatem de hiis omnibus tenendis dilectum et fidelem domini ducis Burgundie, Hugonis, mariti mei, Lambertum de Roura, militem, constitutum fideijussorem, qui molendina sua et alia bona que habet apud Rouram in manu dictorum Clarevallentium obligavit. Actum anno Domini millesimo ducentesimo quadragesimo nono, mense julio.